**ПРЕССЪОБЩЕНИЕ**

Днес (15.08.2013г.) се провежда втората национална кръгла маса за разработването на приоритетната рамка за действие за НАТУРА 2000 през периода 2014-2020. Събитието започва в 14.30 ч. в хотел „Централ Форум” в гр. София и е организирано от Министерство на околната среда и водите и консорциум „Дикон-Агреко” – изпълнител на проекта за разработване на Национална приоритетна рамка за действие (НПРД). Очаква се над 80 представители на публични администрации, екологични неправителствени организации и представители на бизнеса и научната общност да дискутират заложените в Рамката стратегически приоритети и мерки.

Втората кръгла маса е част от поредицата обществени дискусии, които целят да осигурят участието на всички заинтересовани страни в процеса на планиране. Тя е фокусирана върху стратегическата част на НПРД, като екипът, работещ по нея, ще представи и актуален втори вариант на Рамката. Той е плод също така и на усилията и експертизата на широк кръг от специалисти, които през този месец участваха в поредната серия срещи и обсъждания на структурираните вече 10 тематични секторни работни групи. Функцията на групите е не само да гарантира достъпа до информация на отделните професионални общности, но и да привлече допълнителни идеи и да добави компетенции по време на разработването на Рамката.

Припомняме, че НПРД е нов хоризонтален програмен документ, който се разработва, за да отговори на изискванията на европейската директива за местообитанията и цели да осигури единодействие на институциите и организациите и ефективност на използваните ресурси за целите на опазването и възстановяването на биологичното разнообразие в България. Проектът за разработване на рамката се финансира по оперативна програма „Околна среда 2007-2013” по приоритетна ос „Техническа помощ”. Поради високата обществена значимост на Рамката процесът на нейното разработване е съпроводен със серия обществени дискусии и срещи. Предвижда се окончателният вариант на НПРД да бъде готов в края на месец септември тази година.